**Toimeentulotuen hakeminen hautauskustannuksiin**

Hautauskustannuksiin voidaan myöntää toimeentulotukea, mikäli vainaja on varaton tai vähävarainen. Ennen hautauksen järjestämistä on hyvä olla yhteydessä vainajan asuinkunnan aikuissosiaalityön toimistoon. Hautausavustusta haetaan täydentävän toimeentulotuen hakemuslomakkeella. Lomaketta saa aikuissosiaalityön toimistoista tai sen voi tulostaa Kainuun soten verkkosivuilta [https://sote.kainuu.fi](https://sote.kainuu.fi/). Hakemus tehdään vainajan nimellä. Hakemukseen merkitään pesänhoitajan yhteystiedot (nimi, osoite, tilinumero).

Hakemuksen liitteeksi tulee toimittaa vainajan pankkitilin/tilien kuolinpäivän saldotodistus ja selvitykset varallisuudesta, mikäli perukirjaa ei ole tehty siihen mennessä, kun hautausavustusta haetaan. Jos perukirja on tehty, se toimitetaan hakemuksen liitteeksi. Lisäksi tulee toimittaa laskut hautauskustannuksista (hautaustoimisto, seurakunta) ja selvitykset mahdollisista muista hautausavustuksen myöntäjistä (henkivakuutus, liikennevakuutus, valtiokonttori, ammattiyhdistys ym.)

Jos vainajalla on aviopuoliso eli leski leskellä on elatusvelvollisuus. Lesken tuloista ja varoista on toimitettava tiliotteet kahden hakemisajankohtaa edeltävän kuukauden ajalta. Hautausavustusta laskettaessa huomioitavia tuloja ovat vainajan ja lesken tileillä olevat varat ja perukirjan mukainen omaisuus vähäistä henkilökohtaista irtaimistoa lukuun ottamatta. Hautausavustus käsitellään hakemuksen saapumisen jälkeen viimeistään 7 arkipäivän kuluttua. Tarvittavien liitteiden puuttuminen pidentää käsittelyaikaa.

Hautauksen enimmäiskustannuksina huomioidaan: arkku 300 euroa, arkkuun huoltaminen (sisältää vaatetuksen) 60 euroa, apumies/kantaja 40 euroa, uurna 70 euroa, arkkukukka 30 euroa. Lisäksi huomioidaan vainajan välttämätön kuljetus omalla paikkakunnalla, hautaustoimiston laskun mukaan ja lähiomaisen kukkalaite enintään 30 euroa. Lisäksi huomioitavia kustannuksia ovat hautapaikkamaksu ja seurakunnan kulut lukuun ottamatta haudan hoitamisesta aiheutuvia kuluja.

Seuraavia menoja ei huomioida menona: kuolinilmoitus, muistotilaisuus, hautakivi.

Jos vainajalta on jäänyt käteisvaroja tai vainajan pankkitilillä on varoja, niillä tulee ensisijaisesti maksaa hautauskustannuksia. Mikäli vainajalla on maksamattomia vuokria, sähkölaskuja, terveyskeskuslaskuja, sairaalalaskuja, ym. ne voidaan ilmoittaa velkoina perukirjassa ja jättää ne maksamatta kunnes perunkirjoitus on suoritettu. Mikäli perukirja on alijäämäinen, laskut poistetaan vainajan varattomuuden perusteella, niitä ei siinä tapauksessa tarvitse maksaa. Perukirjan tekemisestä voi olla yhteydessä oikeusaputoimistoon. Vähävaraiselta vainajalta ei peritä maksua oikeusaputoimiston palveluista. Mikäli perukirja teetätetään muualla kuin oikeusaputoimistossa, siitä aiheutuvia kustannuksia ei huomioida menona hautausavustusta määritettäessä.

Päätös hautausavustuksesta tehdään pääsääntöisesti perunkirjoituksen jälkeen ja mahdollinen tuki myönnetään maksusitoumuksena hautaustoimistolle ja seurakunnalle (ei rahana omaisen/pesänhoitajan tilille).

Hautaukseen myönnetty tuki voidaan periä takaisin, mikäli kuolinpesällä on realisoitavaa varallisuutta.

Lisätietoja toimeentulotuen hakemisesta hautauskustannuksiin saa kuntien sosiaalitoimistoista

sekä Kainuun sosiaali- ja terveydenhuollon kuntayhtymän internetsivuilta

<https://sote.kainuu.fi/index.php/taydentava-ja-ehkaiseva-toimeentulotuki>

Päivi Ahola-Anttonen

Aikuissosiaalipalvelut, vastuualuepäällikkö